На сёлетняй нарадзе была звернута ўвага на дашкольную адукацыю. Менавіта ў дашкольных установах дзеці пачынаюць атрымліваць першыя веды, тут адбываецца станаўленне асобы і развіццё яе здольнасцей і талентаў. Таму разам з даступнасцю дашкольнай адукацыі і ахопам ёю дзяцей ставіцца задача ўдасканальвання якасці адукацыі. У сваім выступленні начальнік упраўлення адукацыі Гомельскага аблвыканкама Сяргей Парошын адзначыў, што гэта ў многім залежыць ад забеспячэння дзіцячых садоў сучаснымі сродкамі навучання. Устаноўлены пэўныя нарматывы, якія, згодна са статыстыкай 2016 года, пакуль не дасягнуты ў поўнай меры, а значыць, у гэтым кірунку ў вобласці яшчэ ёсць над чым працаваць.